ཟ༽ «བཀའ་བརྒྱད་ཆེན་མོ་གསང་བ་ཟིལ་གནོན་ལས༔ ཡོན་ཏན་མ་མོའི་བཟློག་པ་དྲག་སྔགས་སྤུ་གྲི་བཞུགས་སོ༔» རྦོད་གཏོང་མ་མོའི་ལྷ་ཚོགས་སྐུ་ལ་འདུད༔ ས་མ་ཡ༔ རྒྱ་རྒྱ་རྒྱ༔ «བདག་འདྲ་པདྨ་འབྱུང་གནས་ཀྱིས༔ བཟློག་པ་དྲག་སྔགས་སྤུ་གྲི་བསྟན༔ མ་འོངས་ཡང་མཐའ་ལྔ་བདོའི་དུས༔ འགོ་ནད་སྣ་དགུ་རླུང་ལྟར་འཚུབས༔ བཅོས་ཐབས་མེད་པའི་ནད་རིགས་དར༔ དེ་དུས་བཟློག་ཐབས་མན་ངག་ནི༔ གདམས་པ་ཁྱད་འཕགས་ཨེ་མ་ཧོཿ ཡི་གེར་ཐོབ་ལ་གཏེར་དུ་སྦོས༔ ལས་འཕྲོ་ཅན་དང་འཕྲད་པར་ཤོག༔» ས་མ་ཡ༔ རྒྱ་རྒྱ་རྒྱ༔ «གཏོར་ཆུང་དང་ལིངྒ་ཤ་དུམ་བཅས་བཤམས་ཤིང་༔» ཧཱུྃ༔ ཤར་ལྷོ་ཟླ་གམ་མ་མོ་འབུམ་སྡེའི་སྟེང་༔ བཅོམ་ལྡན་དཔལ་ཆེན་བླ་མེད་ཧེ་རུ་ཀར༔ དབུ་དགུ་ཕྱག་ནི་རྣམ་པ་བཅོ་བརྒྱད་འབར༔ ཡུམ་མཆོག་ཉིད་ཞི་ཀུན་བཟང་སྐུ་ལ་འཁྲིལ༔ ཡེ་ཤེས་མེ་དཔུང་ཀློང་ཡངས་དབུས་ན་འགྱིང་༔ ཡོན་ཏན་ཁྲོ་རྒྱལ་འདུས་པའི་དཀྱིལ་འཁོར་ཚོགས༔ དབྱིངས་ནས་སྐུར་བཞེངས་བཟློག་བསྒྱུར་ཕྲིན་ལས་མཛོད༔ ཧཱུྃ༔ སྔོན་ཚེ་བཟློག་པ་གང་ནས་བྱུང་༔ རྒྱ་གར་ཀཱ་མ་ཤྲཱི་ཡིས༔ མ་མོ་ཁྲོས་པའི་ཁ་རླངས་ལས༔ དམར་ནད་རྒྱུག་འགྱེལ་འབྲུམ་བུ་བྱུང་༔ རྒྱལ་མོ་སམ་བྷོ་ཊ་ཞེས་པས༔ དྷ་ན་སཾ་སྐྲྀ་སྤྱན་ཡང་དྲངས༔ ནད་བཅོས་གདམས་པ་ཅི་ལགས་སམ༔ ཞེས་པའི་སྨྲ་བའི་གཏམ་ཞུས་སོ༔ སློབ་དཔོན་དྷ་ན་སཾ་སྐྲྀ་ཡིས༔ རྦོད་གཏོང་མ་མོའི་དཀྱིལ་འཁོར་བཞེངས༔ རུ་ཏྲ་བསྒྲལ་བའི་གཡང་གཞི་བཀོད༔ དྲག་པོའི་གཏོར་ཆེན་ཟུར་གསུམ་བཞེངས༔ དམར་ནག་ཕོ་ཉ་རྩང་གིས་བརྒྱན༔ ནད་བདག་གཞོམ་པའི་ཟོར་ཐུན་བསྒྲིལ༔ དྲག་སྔགས་ཤེས་རབ་རྔ་ཆེན་བརྡུངས༔ ཟློག་སྔགས་རླུང་གི་སྤུ་གྲི་བསྐོར༔ ཆེ་བའི་མཁའ་འགྲོ་ལས་ལ་བསྐུལ༔ འཇིག་རྟེན་མ་མོ་ཕོ་ཉར་རྦད༔ ནད་འཇོམས་དམོད་ཚིག་བོར་བའི་ཚེ༔ མ་མོ་འཁྲུགས་པའི་ནད་ཡམས་ཞི༔ སྔོན་ཚེ་བཟློག་བྱུང་དེ་བཞིན་དུ༔ དེ་རིང་རྣལ་འབྱོར་བདག་ཅག་གི༔ ཕྱི་ནང་ནད་གདོན་བར་ཆད་རིགས༔ བཟློག་ཅིང་བསྒྱུར་བའི་ཕྲིན་ལས་མཛོད༔ ཧཱུྃ༔ སྐུ་མདོག་ལྗང་ནག་རྔམ་པར་སྟོན་པ་ཡིས༔ ཡེ་ཤེས་མ་མོའི་ནད་ཡམས་དགྲ་ལ་ཟློག༔ ཞལ་གདངས་ལྗགས་འདྲིལ་སྤྱན་རྩ་འཁྲུགས་པ་ཡིས༔ འཇིག་རྟེན་མ་མོའི་ཡམས་ནད་དགྲ་ལ་ཟློག༔ དབུ་སྐྲ་དམར་སེར་མེ་ལྟར་འབར་བ་ཡིས༔ སྣང་སྲིད་མ་མོའི་ཡམས་ནད་དགྲ་ལ་ཟློག༔ བཅོ་བརྒྱད་ཕྱག་ན་མཚོན་ཆ་བསྣམས་པ་ཡིས༔ ཤ་ཟ་མ་མོའི་ཡམས་ནད་དགྲ་ལ་ཟློག༔ སྤུ་གྲིའི་སྒྲོ་གཤོག་མཁའ་ལ་བགྲད་པ་ཡིས༔ ལས་ཀྱི་མ་མོའི་ཡམས་ནད་དགྲ་ལ་ཟློག༔ དུར་ཁྲོད་ཆས་བརྒྱད་རབ་ཏུ་རྫོགས་པ་ཡིས༔ གླིང་བཞི་མ་མོའི་ཡམས་ནད་དགྲ་ལ་ཟློག༔ ཡུམ་མཆོག་ཀུན་བཟང་ཉིད་ཞིས་འཁྲིལ་བ་ཡིས༔ སྣང་སྲིད་འཁྲུགས་པའི་ཡམས་ནད་དགྲ་ལ་ཟློག༔ ཞལ་གསུམ་ཕྱག་དྲུག་ཁྲོ་ལ་ཆགས་པ་ཡིས༔ སྲོག་གཅོད་མ་མོའི་ཡམས་ནད་དགྲ་ལ་ཟློག༔ དུར་ཁྲོད་ཆས་ཀྱིས་རབ་ཏུ་བརྒྱན་པ་ཡིས༔ མཁའ་ལ་འགྱུ་བའི་ཡམས་ནད་དགྲ་ལ་ཟློག༔ ཡབ་ཡུམ་ཞབས་ནི་བརྐྱང་བསྐུམ་འཁྲིལ་བ་ཡིས༔ ཡུལ་ལ་ཆགས་པའི་ཡམས་ནད་དགྲ་ལ་ཟློག༔ མེ་རི་སྨུག་ནག་ཀློང་དུ་བཞུགས་པ་ཡིས༔ གྲོང་ཡུལ་ཁྱིམ་གྱི་ཡམས་ནད་དགྲ་ལ་ཟློག༔ ཧཱུྃ༔ གསལ་སྣང་འབར་དཀར་ལྷ་འཁྲུག་ཡམས་ནད་ཟློག༔ འོད་གསལ་འབར་སེར་གཟའ་འཁྲུག་ཡམས་ནད་ཟློག༔ ཤེལ་གསལ་འབར་དམར་ཀླུ་འཁྲུག་ཡམས་ནད་ཟློག༔ ཀློང་གསལ་འབར་ལྗང་བདུད་འཁྲུག་ཡམས་ནད་ཟློག༔ བདེ་འགྲོས་ཁྲོས་མས་བཙན་འཁྲུག་ཡམས་ནད་ཟློག༔ ཐོད་ཕྲེང་དཀར་མོས་བདུད་འཁྲུག་ཡམས་ནད་ཟློག༔ མ་མོ་ཁྲོས་མས་དམུ་འཁྲུག་ཡམས་ནད་ཟློག༔ ཁྲག་འཐུང་ཁྲོས་མས་གཉན་འཁྲུག་ཡམས་ནད་ཟློག༔ བདུད་རྩི་ཁྲོས་མས་རྒྱལ་པོའི་ཡམས་ནད་ཟློག༔ བདེ་སྦྱོར་ཁྲོས་མས་གནོད་སྦྱིན་ཡམས་ནད་ཟློག༔ སྲིད་པ་དཀར་མོས་གཤིན་རྗེའི་ཡམས་ནད་ཟློག༔ སྔོན་མོ་དབྱིངས་ཕྱུག་ས་བདག་ཡམས་ནད་ཟློག༔ བདག་ཉིད་ཆེན་མོས་ལྷ་མིན་ཡམས་ནད་ཟློག༔ གཅིག་སྤྱོད་དཀར་མོས་བརྟན་མའི་ཡམས་ནད་ཟློག༔ དཀར་མོ་དབྱིངས་མོས་དབང་མོའི་ཡམས་ནད་ཟློག༔ མཐིང་ནག་ཆེན་མོས་རེ་ཏིའི་ཡམས་ནད་ཟློག༔ དབང་སྡུད་དམར་པོས་སྲིན་མོའི་ཁ་རླངས་ཟློག༔ སེར་མོ་ལས་མཁན་ཡུལ་ལྷའི་ཡམས་ནད་ཟློག༔ སྲིད་པ་ཆགས་བྱེད་ཁྲག་སྐྱུག་དམར་བཤལ་ཟློག༔ སྲིད་པ་ཆ་སྙོམས་འབྲུམ་བུ་དཀར་ནག་ཟློག༔ འདོད་ཁམས་གཙོ་མོས་སྙིང་གཟེར་རྒྱུག་འགྱེལ་ཟློག༔ རལ་གཅིག་དཀར་མོས་མེ་དབལ་ཤ་ཁོལ་ཟློག༔ རིན་ཆེན་སྲིད་འབེབས་གཉན་གླང་ཏར་པ་ཟློག༔ གླིང་བཞི་སྐྱི་ཕུད་ནག་པོ་གསུམ་སྒྲིལ་ཟློག༔ པདྨ་གར་དབང་ལྷོག་རྒོད་ཤ་འཛིང་ཟློག༔ རྡོ་རྗེ་གར་དབང་རིམས་ནད་མེ་ལྕེ་ཟློག༔ ཧར་ཏིང་དཀར་མོས་སྟོད་འཛིན་ལྕེ་འབམ་ཟློག༔ དུན་ཏིང་ནག་མོས་སྦོས་འགས་གླང་ཐབ་ཟློག༔ ཤནྟིཾ་ནག་མོས་ཚད་པ་མགོ་གཟེར་ཟློག༔ གྲུབྟིང་ནག་མོས་ཧག་སྐྱུག་ཌ་རུ་ཟློག༔ སྲིན་མོ་དཀར་མོས་བཤལ་ནད་ལྷོག་ཡམས་ཟློག༔ སྲིན་མོ་སྔོན་མོས་རྒྱ་མཛེར་ནག་པོ་ཟློག༔ སྲིན་མོ་གཡང་བཞིས་མཛེ་དམར་པགས་ནད་ཟློག༔ སྲིན་མོ་ཟ་བས་རླུང་གི་ནད་རྣམས་ཟློག༔ སྲིན་མོ་གསོད་བྱེད་མཁྲིས་ནད་རྣམ་ལྔ་ཟློག༔ སྲིན་མོ་དམར་སེར་འདུས་པའི་ནད་རྣམས་ཟློག༔ སྲིན་མོ་སྟོབ་བྱེད་བད་ཀན་ནད་རྣམས་ཟློག༔ དཀར་མོ་མཆེ་གཙིགས་ཆུ་ཡི་ནད་རྣམས་ཟློག༔ ནག་མོ་མཆེ་གཙིགས་ཞ་གྲུམ་ནད་རྣམས་ཟློག༔ དམར་མོ་ཟངས་མཆུས་གཉན་གཟེར་རིགས་བཞི་ཟློག༔ སེར་མོ་རྐང་ལྡག་བདུན་དྲུག་ནག་པོ་ཟློག༔ སིཾ་ཧ་མ་ཡིས་ཏྲེ་ཏྲེ་ནག་པོ་ཟློག༔ ཁཱ་ཁ་མ་ཡིས་སྙིང་རླུང་མགོ་འཁོར་ཟློག༔ ཧུ་ལུ་མུ་ཁས་རྩ་གྲུམ་ནད་རྣམས་ཟློག༔ པུཀྐ་སི་ཡིས་སྨྱོ་འབོག་ནག་པོ་ཟློག༔ རྡོ་རྗེ་ཀུན་གྲགས་ཤར་གྱི་ནད་བདག་ཟློག༔ རྡོ་རྗེ་དྲག་བསྙེན་ལྷོ་ཡི་ཡམས་ནད་ཟློག༔ རྡོ་རྗེ་གཡུ་སྒྲོན་ནུབ་ཀྱི་ནད་བདག་ཟློག༔ རྡོ་རྗེ་གསལ་འགྲོགས་བྱང་གི་ནད་བདག་ཟློག༔ སྲིང་མོ་དཀར་མོས་མི་ཡི་ནད་རྣམས་ཟློག༔ གཤིན་རྗེའི་སྲིང་མོས་ནོར་གྱི་ནད་བདག་ཟློག༔ ཀླུ་ཡི་སྲིང་མོས་རྟ་ཡི་ནད་རྣམས་ཟློག༔ གནོད་སྦྱིན་སྲིང་མོས་ར་ལུག་ནད་རྣམས་ཟློག༔ སྔོན་མོ་འབུམ་གྱིས་ནད་ཁ་དར་བ་ཟློག༔ དཀར་མོ་འབུམ་གྱིས་ཡམས་ཁ་གཡོ་བ་ཟློག༔ སྨུག་ནག་འབུམ་གྱིས་དུས་ཚོད་ཆད་པ་ཟློག༔ དཀར་མོ་འབུམ་གྱིས་སྔོན་ལས་ནད་རིགས་ཟློག༔ དྲེགས་པའི་བུ་མོས་འཕྲལ་རྐྱེན་ནད་རིགས་ཟློག༔ གླིང་བཞི་དབང་ཆེན་འགྲམ་འཁྲུག་ནད་རིམས་ཟློག༔ སྨུག་ནག་ས་ཞིས་བཀའ་ཆད་ནད་རིགས་ཟློག༔ རྒྱ་མཚོའི་གླིང་དབང་འཁུ་ལྡོག་ནད་རྣམས་ཟློག༔ སྲིན་མོ་བཞི་ཡིས་ལྷ་སྲིན་དལ་ཁ་ཟློག༔ མ་མོ་བཅོ་བརྒྱད་སྣང་སྲིད་ཆོ་འཕྲུལ་ཟློག༔ ནད་བདག་རིམས་བདག་ཕོ་མོ་ཟློག༔ ཁྲམ་ཁ་རྐྱེན་ངན་གློ་བུར་ཟློག༔ ལོ་ཟླ་ཞག་གི་སྐག་རིགས་ཟློག༔ དུས་ཚོད་གཡོ་འགུལ་ཆད་པ་ཟློག༔ མི་མཐུན་བར་ཆད་ཐན་ལྟས་ཟློག༔ བཟློག་ཅིང་བསྒྱུར་བའི་ཕྲིན་ལས་མཛོད༔ ཧཱུྃ༔ མ་མོ་རྦོད་གཏོང་ལྷ་ཚོགས་ལ༔ དགྲ་བགེགས་ཤ་ཁྲག་གཏོར་མ་འབུལ༔ བཟློག་བསྒྱུར་ཕྲིན་ལས་དུས་ལ་བབ༔ རྣལ་འབྱོར་བདག་ཅག་འཁོར་བཅས་ལ༔ ནད་དལ་ཡམས་ཁ་ཟུག་པ་ཟློག༔ བཟློག་ཅིང་བསྒྱུར་བའི་ཕྲིན་ལས་མཛོད༔ «ཅེས་གཏོར་མ་ཕུལ་ཞིང་ཕྲིན་ལས་བཅོལ༔ ནད་ཁ་ཡམས་ཁ་དར་བ་དང་༔ འབྱུང་བཞི་འཁྲུག་ཅིང་གློ་བུར་བཀའ་ཆད་ཀྱི་ནད་སོགས་འབྱུང་ན་འདི་ལ་གང་མང་འབད་པར་བྱ༔ ས་མ་ཡ༔ བདག་འདྲ་པདྨ་འབྱུང་གནས་ཀྱིས༔ ཕྱི་རབས་སེམས་ཅན་དོན་སླད་དུ༔ བཟློག་པ་དྲག་སྔགས་སྤུ་གྲི་བཞག༔ ཡམས་ནད་འཇོམས་པའི་གཉེན་པོ་རུ༔ ཡང་བཟློག་ཟབ་མོ་འདི་ག་ཟབ༔ རིན་ཆེན་གསང་བའི་གཏེར་དུ་སྦོས༔ ལས་འཕྲོ་ཅན་དང་འཕྲད་པར་ཤོག༔» ས་མ་ཡ༔ རྒྱ་རྒྱ་རྒྱ༔ «གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ གཏད་རྒྱ༔ བདག་འདྲ་ཨུ་རྒྱན་རྩ་གསུམ་གླིང་པས། ལྕགས་བྱི་ལོར་སྦས་ཚལ་ནས་གདན་དྲངས་ཤིང་གསང་སྔགས་ཆོས་འཁོར་གླིང་དུ་ཤོག་སེར་ནས་བོད་ཡིག་ཏུ་ཞལ་བསྒྱུར་བའོ།། །། »